Μαξιμιλιανός του Λόιχτενμπεργκ

O Μαξιμιλιανός (γαλλ. Maximilian de Beauharnais, 2 Οκτωβρίου 1817 - 1 Νοεμβρίου 1852) από τον Οίκο του Μπωαρναί ήταν 3ος δούκας του Λόιχτενμπεργκ και πρίγκιπας Ρομανόβσκυ. Ήταν εξάδελφος των αυτοκρατόρων Ναπολέοντα Γ΄ της Γαλλίας και Φραγκίσκου Ιωσήφ της Αυστρίας.

Βιογραφία
Ο Μαξιμιλιανός Ιωσήφ Ευγένιος Αύγουστος Ναπολέων ήταν ο δεύτερος γιος του Ευγένιου, Δούκα του Λόιχτενμπεργκ, και της Αυγούστας του Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Αδέλφια του ήταν η Ιωσηφίνα, σύζυγος του Όσκαρ Α΄ της Σουηδίας, ο Αύγουστος του Λόιχτενμπεργκ, η Αμαλία, σύζυγος του Πέτρου Δ΄ της Πορτογαλίας (Πέτρου Α΄ της Βραζιλίας), κ.ά.

Ο Ευγένιος ήταν γιος από τον 1ο γάμο της Ιωσηφίνας Τασέρ του Λα Παζρί, η οποία σε 2ο γάμο είχε παντρευτεί τον Ναπολέοντα Α΄.

Γίνεται δούκας του Λόιχτενμπεργκ
Ο πατέρας του Ευγένιος έλαβε από τον πεθερό του Μαξιμιλιανό Α΄ Ιωσήφ της Βαυαρίας τον τίτλο του 1ου Δούκα του Λόιχτενμπεργκ το 1817. Ο ψιλός τίτλος συνοδευόταν με την ενεργή διοίκηση του πριγκιπάτου του Άιχστετ. Έτσι ο Μαξιμιλιανός έγινε Πρίγκιπας του Λόιχτενμπεργκ.

Το 1824 απεβίωσε ο Ευγένιος και τον διαδέχθηκε ο πρωτότοκος Αύγουστος ως 2ος Δούκας. Αυτός νυμφεύτηκε τη Μαρία Β΄ της Πορτογαλίας. Ήταν όμως άτεκνος και έτσι ο Μαξιμιλιανός έγινε διάδοχος. Μετά το τέλος του αδελφού του Αυγούστου το 1835, ο Μαξιμιλιανός έγινε 3ος Δούκας του Λόιχτενμπεργκ.

Νυμφεύτηκε στο παρεκκλήσιο του Χειμερινού Ανακτόρου της Αγίας Πετρούπολης την πρώτη κόρη του τσάρου Νικολάου Α΄. Ο πεθερός του, 12 ημέρες μετά τον γάμο, τού απένειμε τον Ρωσικό τίτλο του πρίγκιπα Ρομανόβσκυ με την προσφώνηση της Αυτοκρατορικής Υψηλότητας.

Οικογένεια
Νυμφεύτηκε το 1839 τη Μαρία Νικολάγιεβνα, κόρη του Νικολάου Α΄ της Ρωσίας, και είχε τέκνα:
 Αλεξάνδρα (1840-1843).
 Μαρία (1841-1914), παντρεύτηκε τον Γουλιέλμο του Μπάντεν.
 Νικόλαος Α΄ (1843-1891), 4ος Δούκας του Λόιχτενμπεργκ. Νυμφεύτηκε μοργανατικά.
 Ευγενία (1845-1925), παντρεύτηκε τον Αλέξανδρο Πέτροβιτς του Όλντενμπουργκ.
 Ευγένιος (1847-1901), 5ος Δούκας του Λόιχτενμπεργκ.
 Σεργκέι (1849-1877), απεβίωσε στον Ρωσο-Τουρκικό Πόλεμο του 1877-78.
 Γεώργιος (1852-1912), 6ος Δούκας του Λόιχτενμπεργκ.

Μετέπειτα απόγονοι
Η κόρη του Μαρία είχε τέκνα τη Μαρία (1865-1939), σύζυγο του Φρειδερίκου Β΄ του Άνχαλτ, που ήταν άτεκνη, και τον Μαξιμιλιανό (1867-1929), καγκελάριο της Γερμανίας κατά τον Α΄ Π. Π., που είχε τέκνα τη Μαρία (1902-1944), άτεκνη, και τον Μπέρτολντ (1906-1963), ο οποίος είχε τέκνα: Μαργαρίτα (1932-2013), Μαξ (γενν. 1933), Λουδοβίκος (γενν. 1937).

Ο γιος του Νικόλαος Α΄ έκανε μοργανατικό γάμο και αποκλείστηκε από τη διαδοχή. Είχε γιο τον Νικόλαο Β΄ (1868-1928), αυτός τον Νικόλαο Γ΄ (1896-1937) και εκείνος τον Νικόλαο Δ΄ (γενν. 1933), που διεκδικεί τον τίτλο του 9ου Δούκα του Λόιχτενμπεργκ.

Η κόρη του Ευγενία είχε γιο τον Πέτρο Αλεξάνδροβιτς του Όλντενμπουργκ (1868-1924), που νυμφεύτηκε την Όλγα Αλεξάνδροβνα (κόρη του Αλεξάνδρου Γ΄ της Ρωσίας)· ήταν άτεκνος.

Ο γιος του Ευγένιος νυμφεύτηκε πρώτα την εγγονή του στρατηγού Μιχαήλ Κουτούζοφ και είχε τέκνα τη Ντάρια (1870-1937), που παντρεύτηκε τρεις φορές, και τον Ευγένιο (1894-1951). Έπειτα νυμφεύτηκε τη Ζηναΐδα/Ζίνα, αδελφή του στρατηγού Μιχαήλ Σκομπέλεφ.

Ο γιος του Γεώργιος νυμφεύτηκε πρώτα την Θηρεσία Πετρόβνα του Όλντενμπουργκ και είχε τέκνο τον Αλέξανδρο Γεωργίεβιτς, 7ο Δούκα του Λόιχτενμπεργκ (1881-1942), που ήταν άτεκνος. Έπειτα νυμφεύτηκε την Αναστασία του Μαυροβουνίου και είχε τέκνα τον Σεργκέι Γεωργίεβιτς, 8ο Δούκα του Λόιχτενμπεργκ (1890-1972), άγαμο, και την Έλενα (1890-1974), που παντρεύτηκε.

Παραπομπές

Πηγές
 Marek, Miroslav. "A Beauharnais genealogy". Genealogy.EU.
 A listing of the Ducal family of Leuchtenberg at the Wayback Machine

Οίκος του Μπωαρναί